DELEGIRANA UREDBA KOMISIJE (EU) 2022/1357

z dne 25. maja 2022

o spremembi Uredbe (EU) 2019/1241 Evropskega parlamenta in Sveta glede grebenastih pokrovač (Pecten maximus) v Rokavskem prelivu

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2019/1241 Evropskega parlamenta in Sveta z dne 20. junija 2019 o ohranjanju ribolovnih virov in varstvu morskih ekosistemov s tehničnimi ukrepi, o spremembi uredb Sveta (ES) št. 1967/2006, (ES) št. 1224/2009 ter uredb (EU) št. 1380/2013, (EU) 2016/1139, (EU) 2018/973, (EU) 2019/472 in (EU) 2019/1022 Evropskega parlamenta in Sveta ter o razveljavitvi uredb Sveta (ES) št. 894/97, (ES) št. 850/98, (ES) št. 2549/2000, (ES) št. 254/2002, (ES) št. 812/2004 in (ES) št. 2187/2005 (1) ter zlasti člena 15(2) Uredbe,

ob upoštevanju naslednjega:

(1) V Prilogi VI k Uredbi (EU) 2019/1241 so opredeljene posebne določbe o tehničnih ukrepih, vzpostavljenih na regionalni ravni za severozahodne vode.

(2) Belgija, Irska, Francija, Nizozemska in Španija (v nadaljnjem besedilu: zadevne države članice) imajo neposreden upravljalni interes za ribolov v Rokavskem prelivu. V skladu s členom 15(3) Uredbe (EU) 2019/1241 so zadevne države članice 30. aprila 2021 Komisiji predložile skupno priporočilo za delegirani akt. Zadevne države članice so skupno priporočilo poslale v posvetovanje svetovalnemu svetu za severozahodne vode (NWWAC).

(3) V skupnem priporočilu, ki so ga predložile zadevne države članice v zvezi z grebenastimi pokrovačami (Pecten maximus) v Rokavskem prelivu, je bila predlagana uvedba območja obnove staleža v vodah Unije razdelka ICES 7d južno od zemljepisne širine 49°42’ S in do meje francoskih teritorialnih voda ter uvedba zaprte sezone v vodah Unije razdelkov ICES 7d in 7e.

(4) Poleti 2021 sta Unija in Združeno kraljestvo razpravljala, da bi dosegla ad hoc sporazum o zaprtih sezonah v zvezi z grebenastimi pokrovačami za leto 2021. Te zaprte sezone so temeljile na ukrepih, predlaganih v skupnem priporočilu, ki so ga zadevne države članice predložile 30. aprila 2021. Zato je bil dosežen dogovor o obojestransko zadovoljivem pristopu, pri katerem sta Unija in Združeno kraljestvo od avgusta do oktobra 2021 spoštovala posebne zaprte sezone pri ribolovu grebenaste pokrovače v Rokavskem prelivu.

(5) Glede na to, da skupno priporočilo predlaga spremembe Priloge VI k Uredbi (EU) 2019/1241, je namen te delegirane uredbe vključiti določbe, ki jih zahtevajo zadevne države članice, v en sam akt.

(6) Ukrepi, ki jih vsebuje ta uredba, so bili ocenjeni v skladu s členom 15 Uredbe (EU) 2019/1241. Zadevne države članice so predložile dokaze, da bi dokazale, da so predlogi skladni s členom 15(4) Uredbe (EU) 2019/1241.

(7) Posvetovanje s strokovno skupino za ribištvo in akvakulturo je potekalo po pisnem postopku.

(8) Znanstveni, tehnični in gospodarski odbor za ribištvo (STECF) je analiziral in pozitivno ocenil dokaze, ki so jih predložile zadevne države članice. Ugotovil je (2), da prepoved ribolova grebenaste pokrovače za vse flote v določenem časovnem obdobju pomeni velik korak naprej in upošteva sklepe STECF (3). STECF je nadalje ugotovil, da je podaljšanje časovnega okvira (od 15. maja do 15. oktobra) za zaprtje vzhodnega Rokavskega preliva južno od zemljepisne širine 49°42’ S verjetno koristno za biomaso staleža. Poleg tega je STECF navedel, da čeprav je zaprtje na preostalem območju razdelkov ICES 7d in 7e (od 15. maja do 30. septembra) nekoliko krajše od zaprtja za Baie de Seine, je ta ukrep verjetno še vedno koristen, saj se uporablja za vse flote. Predlagane ukrepe bi bilo zato treba vključiti v to uredbo.

(9) Ukrepi iz te uredbe, ki veljajo za vode Unije, so namenjeni izpolnjevanju ciljev iz člena 494(1) in (2) Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani (v nadaljnjem besedilu: sporazum) ter spoštujejo načela iz člena 494(3) navedenega sporazuma. Ne posegajo v ukrepe, ki se uporabljajo v vodah Združenega kraljestva.

(10) Ker ukrepi iz te uredbe neposredno vplivajo na načrtovanje ribolovne sezone plovil Unije in z njo povezane gospodarske dejavnosti, bi morala ta uredba začeti veljati dan po objavi –

SPREJELA NASLEDNJO UREDBO:

Člen 1 Uredba (EU) 2019/1241 se spremeni v skladu s Prilogo k tej uredbi.

Člen 2 Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 25. maja 2022 Za Komisijo predsednica Ursula VON DER LEYEN

(1) UL L 198, 25.7.2019, str. 105.

(2) Znanstveni, tehnični in gospodarski odbor za ribištvo (STECF) – Evaluation of Joint Recommendations on the Landing Obligation and on the Technical Measures Regulation (Ocena skupnih priporočil o obveznosti iztovarjanja in uredbi o tehničnih ukrepih) (STECF-21-05). EUR 28359 EN, Urad za publikacije Evropske unije, Luxembourg, 2021, ISBN 978-92-76-40593-1, doi:10.2760/83668, JRC126128.

(3) Znanstveni, tehnični in gospodarski odbor za ribištvo (STECF) – poročilo z 52. plenarnega zasedanja (PLEN-16-02). Urad za publikacije Evropske unije, Luxembourg, EUR 28106 EN, doi:10.2788/6958.